
FORSLAG
Kultur- og Uddannelsesudvalget opfordrer Udenrigsudvalget, som er korresponderende udvalg, til at optage følgende forslag i det beslutningsforslag, det vedtager: 
1.	bemærker, at Schweiz siden 2014 ikke har været tilknyttet Erasmus+-programmet, efter folkeafstemningen om indvandring; bemærker, at det ubegrænset har anvendt aftalen fra 1999 om fri bevægelighed for personer, og noterer sig afvisningen af resultatet af folkeafstemningen i 2014 med en ny folkeafstemning om indvandring i 2020; fremhæver, at den frie bevægelighed for personer er en forudsætning for deltagelse i Erasmus+; 
2.	glæder sig over, at indkaldelsen af forslag under Erasmus+ i 2022 gav associerede partnere fra det europæiske område for videregående uddannelse mulighed for at deltage i dannelsen af alliancer mellem Europauniversiteter, hvilket førte til Schweiz’  deltagelse; 
3.	understreger forbindelsen mellem Schweiz’ deltagelse i Erasmus+ og dets fulde accept af de grundlæggende frihedsrettigheder, der er fastlagt i EU-traktaterne og EU’s charter om grundlæggende rettigheder, eftersom Erasmus+-udvekslingen afhænger af den frie bevægelighed for personer;
4.	beklager den schweiziske regerings ensidige beslutning om at afslutte forhandlingerne om den institutionelle rammeaftale mellem EU og Schweiz i 2021, der berørte dets deltagelse i programmet Erasmus+;
5.	anerkender, at mange interessenter på uddannelsesområdet i Europa opfordrer til, at Schweiz tilknyttes Erasmus+, og at schweiziske studenterorganisationer og ungdomsorganisationer indtrængende opfordrer den schweiziske regering til at indlede konstruktive forhandlinger med EU; understreger de uddannelsesmæssige fordele og andre fordele ved en sådan tilknytning for Schweiz og Den Europæiske Union; 
6. 	anerkender, at interessenter i ungdomssektoren opfordrer til, at Schweiz inddrages i det frivillige arbejde, der udføres inden for rammerne af Det Europæiske Solidaritetskorps, og dermed støtter unge volontører, ungdomsarbejdere og ungdomsorganisationer;
7.	er fortsat overbevist om, at et mere stabilt, fremtidsorienteret partnerskab vil gavne begge parter og hjælpe Schweiz med at tilslutte sig Erasmus+ og andre europæiske programmer;
8. 	noterer sig, at Schweiz har fået status som ikke-associeret tredjeland i Erasmus+ og Horisont Europa; understreger, at adgang til Horisont Europa og igangværende og fremtidige pilotprojekter i begge programmer vil være til gensidig gavn i betragtning af det europæiske forskningslandskab og behovet for at udfylde huller i kompetenceudvikling og arbejdsmarkeder, herunder i grænseoverskridende sammenhænge;
9.	glæder sig over de sonderende drøftelser mellem Kommissionen og den schweiziske chefforhandler, der er foregået siden slutningen af marts 2022; mener, at disse drøftelser kan udgøre et acceptabelt grundlag for en hurtig henstilling om at indlede forhandlinger; understreger betydningen af at have en rammeaftale, der dækker alle de strukturelle spørgsmål, der behandles i de forskellige bilaterale aftaler;
10.	understreger, at alle interesserede nabolande og ligesindede lande, herunder Schweiz, er velkommen til at tilslutte sig Erasmus+- programmet og dermed bidrage til de europæiske uddannelsessystemer og styrkelsen af det europæiske uddannelsesområde som helhed;
11.	understreger, at studerendes mobilitet mellem EU og Schweiz i sidste ende bør være inklusiv og inddrage deltagere fra alle medlemsstater, regioner og sociale baggrunde, og at dette kan opnås ved at udvide den supplerende støtte, der tilbydes dem, der står over for sociale udfordringer, og dermed styrke Erasmus+-programmets status som et virkelig inklusivt europæisk program;
[bookmark: _GoBack]12.	bemærker, at læreres og unges deltagelse i EU-programmer på alle niveauer af almen og erhvervsrettet uddannelse, ungdom og idræt muliggør en stærk og bæredygtig forståelse mellem Schweiz og EU; fremhæver fordelene ved sådanne programmer for alle deltagere;
13.	mener, at EU og Schweiz bør stå sammen om at forfølge, fremme og beskytte europæiske værdier, herunder demokrati, akademisk frihed, institutionel autonomi og retten til uddannelse. mener, at Erasmus+ bidrager til at bringe samfundene tættere på hinanden.

